กรมภาษีหืดขึ้น รายได้วืดเป้า กว่า1.4หมื่นล.
รายได้จัดไตรมาสแรกยังเกินเป้า แม้ 3 กรมภาษีจัดเก็บต่ำกว่าเป้าถึง 1.43 หมื่นล้านบาท
22 ม.ค. 2558

รายได้จัดไตรมาสแรกยังเกินเป้า แม้ 3 กรมภาษีจัดเก็บต่ำกว่าเป้าถึง 1.43 หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้รัฐบาลไตรมาสแรกของปีงบประมาณ 2558 ตั้งแต่เดือน ต.ค.-ธ.ค. 2557 จัดเก็บได้ 5.06 แสนล้านบาท สูงกว่าเป้า 5,131 ล้านบาท หรือ 1% และสูงกว่าช่วงเดียวกันปีก่อน 0.7% เนื่องจากการนำส่งรายได้ของรัฐวิสาหกิจ 46,756 ล้านบาท สูงกว่าเป้า 14,969 ล้านบาท รวมทั้งหน่วยงานอื่นจัดเก็บรายได้รวมสูงกว่าเป้า 8,029 ล้านบาท หรือจัดเก็บได้ 54,820 ล้านบาท
อย่างไรก็ตาม การจัดเก็บรายได้ของ 3 กรมจัดเก็บภาษีสังกัดกระทรวงการคลังจัดเก็บได้ต่ำกว่าเป้าหมาย 1.43 หมื่นล้านบาท หรือ 2.9% โดยกรมสรรพากรจัดเก็บได้ 349,183 ล้านบาท ต่ำกว่าเป้า 9,934 ล้านบาท หรือ 2.8% และต่ำกว่าช่วงเดียวกันปีก่อน 2.1% สาเหตุสำคัญมาจากภาษีเงินได้นิติบุคคลจัดเก็บได้ต่ำกว่าเป้า 1.11 หมื่นล้านบาท หรือ 11% สะท้อนว่าภาคเอกชนมีผลประกอบการขยายตัวต่ำกว่าเป้าตามภาวะเศรษฐกิจที่ขยายตัวต่ำ
นอกจากนี้ กรมสรรพากรยังภาษีเงินได้ปิโตรเลียมจัดเก็บได้ต่ำกว่าเป้า 2,181 ล้านบาท หรือ 63.6% และต่ำกว่าช่วงเดียวกันปีก่อน 59.8% ส่วนภาษีมูลค่าเพิ่ม (แวต) จากการบริโภคในประเทศจัดเก็บได้สูงกว่าเป้า 2,399 ล้านบาท หรือ 2.4% ส่วนแวตจากการนำเข้าต่ำกว่าเป้า 2,719 ล้านบาท หรือ 3.5% ส่วนหนึ่งเป็นผลจากราคาน้ำมันดิบลดลง ส่วนภาษีที่จัดเก็บได้สูงกว่าเป้า คือภาษีเงินได้บุคคลธรรมดาสูงกว่าเป้า 2,955 ล้านบาท หรือ 5% แต่ต่ำกว่าช่วงเดียวกันปีก่อน 0.4% 
ด้านกรมสรรพสามิต จัดเก็บรายได้รวม 102,213 ล้านบาท ต่ำกว่าเป้า 3,836 ล้านบาท หรือ 3.6% และต่ำกว่าช่วงเดียวกันปีก่อน 2% โดยเฉพาะภาษีสรรพสามิตรถยนต์จัดเก็บได้ต่ำกว่าเป้า 4,979 ล้านบาท หรือ 19.2% และต่ำกว่าช่วงเดียวกันปีก่อน 23.6% เนื่องจากความต้องการซื้อยังไม่ฟื้นตัว นอกจากนี้ภาษีสุราและภาษีเบียร์จัดเก็บได้ต่ำกว่าเป้า 2,650 และ 2,392 ล้านบาท หรือ 14.2% และ 10% ตามลำดับ ขณะที่ภาษีน้ำมันจัดเก็บได้สูงกว่าเป้า 2,553 ล้านบาท หรือ 16% จากการปรับขึ้นภาษี
ขณะที่กรมศุลกากร จัดเก็บรายได้รวม 30,326 ล้านบาท ต่ำกว่าเป้า 574 ล้านบาท หรือ 1.9% แต่สูงกว่าช่วงเดียวกันปีก่อน 0.5% เนื่องจากมูลค่าการนำเข้ายังคงหดตัว โดยสินค้าที่จัดเก็บอากรขาเข้าได้สูงสุด 5 อันดับแรก คือ ยานบกและส่วนประกอบ เครื่องจักรและเครื่องใช้กล เครื่องใช้ไฟฟ้าและอุปกรณ์ ของทำด้วยเหล็กหรือเหล็กกล้า และพลาสติก
นายกฤษฎา กล่าวว่า การนำส่งรายได้ของรัฐวิสาหกิจและการจัดเก็บรายได้ของหน่วยงานอื่นที่สูงกว่าเป้าหมาย เป็นปัจจัยสนับสนุนให้การจัดเก็บรายได้รัฐบาลสุทธิในไตรมาสแรกของปีงบประมาณ 2558 สูงกว่าเป้าหมาย สำหรับช่วงที่เหลือของปีงบประมาณ 2558 คาดว่าเศรษฐกิจที่มีแนวโน้มดีขึ้นจะส่งผลดีต่อการจัดเก็บรายได้